Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning om ændring af Rådets forordning (EF) nr. 2236/95 om generelle regler for Fællesskabets finansielle støtte inden for transeuropæiske net"

(KOM(2003) 220 endelig - 2003/0086 (COD))

(2003/C 234/07)

Rådet for Den Europæiske Union besluttede den 20. maj 2003 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Transport, Energi, Infrastruktur og Informationssamfundet, som udpegede Jan Simons til ordfører uden studiegruppe. Sektionen vedtog sin udtalelse den 26. juni 2003.

Det Europæiske Økonomiske og Sociale Udvalg vedtog på sin 401. plenarforsamling den 16. og 17. juli 2003, mødet den 16. juli, enstemmigt følgende udtalelse.

1. Indledning

eTEN udgør hjørnestenen i handlingsplanen eEurope 2005, der omvendt udgør et vigtigt element i Lissabon-strategien, som inden 2010 skal gøre EU til den mest konkurrencedygtige og dynamiske økonomi i verden. eTEN er blevet ændret, så det kan fungere som et af de vigtigste instrumenter under eEurope 2005; tyngdepunktet ligger på at tilbyde offentligheden tjenesteydelser inden for rammerne af eEurope. Det ændrede programindhold må nu ledsages af en ændret finansieringsstruktur. For øjeblikket er den maksimale støtte fra EU begrænset til i alt 10 % af de samlede investeringsomkostninger, mens der kan ydes finansieringsstøtte på op til 50 % af de samlede udgifter til projektresearch. Det er Kommissionens erfaring, at denne finansieringsandel er helt utilstrækkelig til at fremme indførelsen af tjenester og skabe et reelt incitament i denne fase. Derfor foreslår Kommissionen, at finansieringsloftet hæves fra 10 % til 30 %. Denne forhøjelse vedrører kun projekter, der tager sigte på indførelse af tjenester og applikationer. Ændringen påvirker ikke EU's samlede finansieringsramme for eTEN.

2. Generelle bemærkninger

2.1. I handlingsplanen eEurope 2005(1) bebuder Kommissionen i finansieringsafsnittet, at der kommer et forslag om at forhøje finansieringsloftet for eTEN-projekters implementeringsfase fra 10 % til 30 %, uden at det går ud over de øvrige TEN-programmer.

2.2. Udvalget er anmodet om udtalelse om dette forslag, som kun indeholder en enkelt artikel af indholdsmæssig betyding.

2.3. Udvalget har ingen indvendinger mod ændringen i artikel 5, stk. 3, i form af tilføjelse af sætningen: "For projekter af fælles interesse, som svarer til beskrivelsen i bilag I til beslutning 1336/97/EC, kan den samlede fællesskabsstøtte i henhold til denne forordning udgøre indtil 30 % af de samlede investeringsomkostninger", idet det kan tilslutte sig den til grund liggende argumentation.

2.3.1. Som følge af nyorienteringen af eTEN er tyngdepunktet for handlingsplanen eEurope 2005 kommet til at ligge på den konkrete anvendelse af eEurope-tjenester af almen betydning.

2.3.2. Erfaringerne med projektporteføljen indtil dato har imidlertid vist, at der med de eksisterende finansielle regelsæt næsten ikke kommer konkrete resultater på markedet.

2.3.3. Da studiefasen vedrørende ny telekommunikation indebærer høje omkostninger, hvor maksimumgrænsen på 50 % til studieomkostninger i de fleste tilfælde allerede gælder, resterer der næsten ikke noget finansielt spillerum til implementeringsfasen.

2.3.4. Kommissionen nævner et forhold mellem tjenestevaliderings- (eller undersøgelses-)projekter og tjenesteetableringsprojekter på 95 % til 5 %. Den tilstræber et forhold på mindst 50/50. En sammenligning med erfaringerne fra informationssamfundsteknologier(2) fra det 5. rammeprogram viser, at et finansieringsloft på 30-40 % i praksis er nødvendigt for at implementere tjenesterne.

2.3.5. For at sikre, at de finansielle midler, som stilles til rådighed, også i realiteten bidrager til eEurope 2005-målene, vil der blive arbejdet med et mindre antal projekter end hidtil, idet disse dog rummer muligheder for at udmønte sig i mærkbare og synlige følger på markedet.

2.4. Dog bemærker udvalget, at man med maksimumsgrænsen på 30 % afviger fra tilsvarende ændringer i maksimumsgrænsen på 20 % til TEN-transport- og TEN-energiprojekter(3). Årsagerne hertil er allerede omtalt i punkt 2.3.4 og anses af udvalget for tilstrækkelige.

2.5. Udvalget mener tillige, at der inden alt for længe bør foretages en evaluering af dette skridt og af TEN-transport- og TEN-energiprojekter, således at man, hvis der mod forventning ikke opnås tilstrækkeligt med positive resultater, kan overveje nye, radikale, alternative valgmuligheder for samtlige TEN; med andre ord ikke fortsætte med det nuværende TEN-finansieringssystem, men operere med en mere radikal opdateret og fremtidssikret fremgangsmåde.

3. Konklusion

Udvalget godkender mulighederne for, at man for EU-telekommunikationsprojekter, som i væsentlig grad bidrager til målene med transeuropæiske netværker, hæver den samlede støtteprocentsats fra 10 % til 30 % af de samlede investeringsomkostninger, og nærer det håb, at man på denne måde hurtigere vil kunne nå målene. Skulle det senere hen vise sig, at dette ikke er tilfældet, bør det overvejes at ty til nogle mere radikale opdaterede og fremtidssikrede finansieringsmetoder.

Bruxelles, den 16. juli 2003.

Roger Briesch

Formand for

Det Europæiske Økonomiske og Sociale Udvalg

(1) EØSU har også udarbejdet en udtalelse om "Slutrapport om eEurope 2002".

(2) EU's 5. og 6. rammeprogram for forskning og teknologisk udvikling 2002-2006, afgørelse nr. 1513/2002, EFT L 232 af 9.8.2002, s. 1.

(3) "Transeuropæiske net/energi" af 18.7.2002, EFT C 241 af 7.10.2002; "Ændringer/transeuropæiske telenet" af 29.5.2002, EFT C 221 af 17.9.2002; "Regler for EU-støtte inden for transeuropæiske transportnet" af 20.3.2002, EFT C 125 af 21.3.2002; "Ændring af TEN-retningslinjer" af 21.3.2002, EFT C 125 af 27.5.2002.